
ACORD 326/2006, DE 15 DE NOVEMBRE, DEL PLE DEL CONSELL DE L’AUDIOVISUAL DE CATALUNYA

Antecedents

I. El Ple del Consell de l’Audiovisual de Catalunya en la sessió de 18 d’octubre de 2006, va acordar l’obertura, de conformitat amb el que disposa l’apartat segon de l’article 34 de l’Acord 3/2001, 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya, en relació amb l’article 7 del  Decret 278/1993 de 9 de novembre, un període d’informació prèvia a fi de donar audiència als operadors de radiodifusió sonora per ones terrestres amb modulació de freqüència de gestió pública i privada relacionats a l’Annex I i a  l’Annex II, i als operadors de televisió local de gestió pública i privada relacionats a l’Annex III i l’Annex IV respectivament, que s’incorporen al present acord com a part integrant del mateix, per tal que  en el termini màxim de cinc dies a comptar des del dia següent a la recepció de la notificació d’aquest Acord, poguessin formular les manifestacions que consideressin oportunes. 

II. Posteriorment determinats operadors de televisió local de gestió privada i pública i de radiodifusió sonora per ones terrestres amb modulació de freqüència de gestió pública van donat resposta, a través de les al·legacions, al requeriment d’informació sol·licitat, el qual va donar lloc a l’obertura del període d’informació prèvia, per la qual cosa el Consell de l’Audiovisual de Catalunya, mitjançant l’Acord 317/2006, de 7 de novembre, va decidir tancar el període d’informació prèvia en relació als operadors que havien complert amb el requeriment d’informació i arxivar els expedients corresponents.

III. Tanmateix fins a data d’avui hi ha operadors de televisió local de gestió privada i pública i operadors  de radiodifusió sonora per ones terrestres amb modulació de freqüència de gestió privada i pública que encara no han tramès la informació requerida.

Fonaments de Dret

Primer. La lletra h de l’article 10 de la Llei 2/2000, de 4 de maig, del Consell de l’Audiovisual de Catalunya estableix que una de les funcions del Consell és la d’obtenir dels operadors del serveis de comunicació audiovisual tota la informació que els sigui requerida per a l’exercici de les funcions del Consell. La mateixa Llei preveu, a l’apartat 2 de l’article 11 que la desatenció d’aquests requeriments constitueix una infracció lleu i ha d’ésser sancionada amb una multa de fins a 30.000€, en el marc de les competències del Consell de l’Audiovisual de Catalunya.

Segon. És funció del Consell la d’incoar i resoldre, en l’àmbit de les seves competències, els corresponents procediments sancionadors per les infraccions de la legislació relativa a audiovisuals i publicitat. El fet que alguns operadors televisió local de gestió privada i pública i operadors de radiodifusió sonora per ones terrestres amb modulació de freqüència de gestió privada i pública, no hagin complert amb el requeriment d’informació sol·licitat ni tan sols dins del període d’informació prèvia esmentat en l’apartat II, pot ser constitutiu de la infracció lleu prevista a l’apartat 2 de l’article 11 de la Llei 2/2000, de 4 de maig, del Consell de l’Audiovisual de Catalunya/
DE CONFORMITAT amb el que disposa l’apartat g de l’article 10 i l’article 11 de la Llei 2/2000, de 4 de maig, del Consell de l’Audiovisual de Catalunya i l’article 34 de l’Acord 3/2001, 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya;

El Ple del Consell de l'Audiovisual de Catalunya, ha adoptat els següents,

ACORDS

1.- Incoar un procediment sancionador als operadors de radiodifusió sonora per ones terrestres amb modulació de freqüència de gestió pública i privada relacionats a l’Annex I i a  l’Annex II, i als operadors de televisió local de gestió pública i privada relacionats a l’Annex III i l’Annex IV respectivament, que s’incorporen al present Acord com a part integrant del mateix, que no han complert amb el requeriment d’informació, per determinar la certesa i l’abast dels fets susceptibles de constituir una infracció de l’apartat h de l’article 10 de la Llei 2/2000 de 4 de maig del Consell de l’Audiovisual de Catalunya, en relació al segon paràgraf de l’article 11 de la llei dita.

2.- Nomenar Instructora d’aquest procediment a la senyora ANNA ISABEL CASASNOVAS RASAL, funcionària adscrita a l’Àrea Jurídica del Consell de l’Audiovisual de Catalunya.

3.- Fer avinent que podran acordar-se –en qualsevol moment de la tramitació d’aquest procediment- les mesures de caràcter provisional que s’escaiguin  per assegurar l’eficàcia de la resolució que pugui recaure.

4.- Notificar aquests acords a cadascun dels operadors de radiodifusió sonora per ones terrestres amb modulació de freqüència de gestió pública i privada relacionats a l’Annex I i a  l’Annex II, i als operadors de televisió local de gestió pública i privada relacionats a l’Annex III i l’Annex IV respectivament.
Barcelona, 15 de novembre de 2006
Josep M. Carbonell i Abelló                                  Rafael Jorba i Castellví
President                                                               Conseller secretari

